
Az Arbuzov- és Pudovik-reakciók tanulmányozása; Hidroxi-biszfoszfonát típusú vegyületek és aszimmetrikus származékaik szintézise

Kulcsszavak: átrendeződés; dronát; foszfonát-foszfát; osteoporosis; oxofoszfonát
Az osteoporosis és más csontbetegségek (pl. daganatok) gyógyszeres kezelésében igen gyakran alkalmazzák a hidroxi-biszfoszfonsav-származékokat. Ezen vegyületeket általában a megfelelő karbonsavból kiindulva, foszforossav és foszfor-triklorid hozzáadásával állítják elő. Ezt "direkt" szintézisnek nevezik. A foszfortartalmú reagenseket, illetve az oldószert sokszor nagy feleslegben alkalmazzák, ez terheli a környezetet. Az elegy a bemérés után rendkívül heterogén, ragacsos, nehezen keverhető, illetve nagy mennyiségű sósav gáz szabadul fel a hidrolízis során. Laborméretekben ezek a problémák még kezelhetők, de iparban már gondot okoz a kiküszöbölésük.
Egy másik módszer a hidroxi-biszfoszfonsav-származékok előállítására az "indirekt" szintézis, melynek során először Arbuzov-reakcióban α-oxofoszfonátot állítanak elő. A keletkező terméket Pudovik-reakcióban reagáltatják tovább dialkil-foszfitokkal vagy foszfin-oxidokkal. A reakcióban hidroxi-biszfoszfonát típusú vegyületeket kapnak, amelyből hidrolízissel nyerhetők az értékes hatóanyagok. A reakció körülményei optimalizálásra szorulnak, mert átrendeződés is kísérheti őket.
Kutatómunkám során acetil-klorid, valamint benzoil-klorid trietil-foszfittal történő Arbuzov-reakciójával oxofoszfonátokat képeztem, majd azokat dimetil- és dietil-foszfittal, illetve difenilfoszfin-oxiddal reagáltattam dietil-amin vagy dibutil-amin katalizátorok jelenlétében, különböző körülmények (hőmérséklet, oldószer) között. Az optimális körülményeket a katalizátor mennyiségének változtatásával és a hőmérséklet módosításával derítettük fel. Az előállított új vegyületek szerkezetének azonosítását és jellemzését 31P, 13C és 1H NMR spektroszkópiás, valamint tömegspektroszkópiás módszerekkel  (HRMS) végeztük.

